Μικρές Επαναστάσεις - Ας γνωρίσουμε την Εβίνα...

Ευδοκία Κωστοπούλου.
Ετών: 20
Επάγγελμα: Φοιτήτρια

Η Εβίνα. Για τους περισσότερους που την ξέρουν, «το καλύτερο παιδί», μια «ψυχούλα». Για τους περισσότερους που δεν την ξέρουν, «αναρχικό στοιχείο» και «μπαχαλάκιας». Για την ίδια, «απλά άνθρωπος». Κι αν υπάρχει κάτι που την περιγράφει, είναι ακριβώς αυτό. Απλά άνθρωπος - με λίγη παραπάνω ενσυναίσθηση από τους περισσότερους εκεί έξω.

Είναι φοιτήτρια Φιλοσοφικής στο ΑΠΘ, παίζει ερασιτεχνικά κιθάρα (σε πανκ μπάντα που ξέρουν μόνο τα μέλη της, όπως λένε) και δουλεύει σερβιτόρα σε «μεταλλάδικο» - κάπως πρέπει να βγουν και τα έξοδα!
Είναι αναρχική, bisexual, αντιφασίστρια, μέλος φεμινιστικής συλλογικότητας στο πανεπιστήμιο, γενικότερα ελεύθερο πνεύμα και δε θα τη δεις εύκολα να παίρνει μέρος σε καυγάδες. Δεν είναι «ήσυχη» ή «αγαθή», απλά τους αποφεύγει συνειδητά, κυρίως για να προστατέψει τον εαυτό της. Οι μόνες στιγμές που «γυρνάει το τσιπάκι», είναι όταν νιώσει πως πρέπει να αντιδράσει. Στη βία, την αδικία, τα κακώς κείμενα. Τι ξέχασα; Α ναι... η Σοφία που γνωρίσαμε πριν, είναι κολλητή της απ' το νηπιαγωγείο κι ας είναι πια κάτι χιλιάδες χιλιόμετρα μακριά.

Στήριγμά της οι φίλοι της, η μουσική κι ο γάτος της ο Lemmy (ε ναι, από ποιον άλλον;) ή αλλιώς «σύντροφος Γατίνσκι» όπως τον λέει πολλές φορές. Τα πολιτικά, τα είπαμε ήδη. Αυτή εδώ, να το θυμάστε, θα αλλάξει, ίσως χωρίς να το επιδιώξει, τις ζωές όλων. Ακόμη και τη δική της. Α... και αν σας θυμίζει κάτι το επώνυμο, δεν μπερδευτήκατε... κρατήστε το (ζει, τσακίστε τους ναζί!).