Μικρές Επαναστάσεις - Ας γνωρίσουμε το Μάνο...

Μάνος Θεοδωρίδης.
Ετών: 51.
Επάγγελμα: Τραγουδιστής.

Ο Μάνος. Χαλαρός τύπος. Μποέμ, ίσως. Κλασικός παλιοροκάς, που τον χάνεις που τον βρίσκεις, κάπου να πίνει μπύρες ή να ψάχνει για κάποιο παλιό δίσκο του Rory Gallagher ή του Παύλου Σιδηρόπουλου. Άλλωστε, με τον Σιδηρόπουλο τον παρομοίαζαν κάποτε οι κριτικοί, τότε που ακόμα πέρναγε η μπογιά του.

Παίζει ακόμα, αλλά δεν ηχογραφεί πια. Όχι εδώ και 15 χρόνια τουλάχιστον. Ένιωσε πως δεν είχε κάτι άλλο να πει. Κάποτε ήταν νέος και διάσημος - γέμιζε στάδια και θέατρα, οι δίσκοι του πούλαγαν τρελά για την εποχή... και εκείνος το απολάμβανε. Έκανε κι αυτός τα λάθη του και έμαθε. Είναι άλλωστε, «μεγάλος πια για ψώνιο» - αυτό λέει σε όποιον τον ρωτάει. Τώρα, τα θυμάται και γελάει. Κάποτε, μετά από ένα απ' τα μεγαλύτερα λάθη του, έφτασε να πουλήσει την αγαπημένη του κιθάρα για να ξεχρεώσει ένα δάνειο. Από τότε, σαν να μην έχει το ίδιο πάθος... αλλά την αγαπάει τη μουσική του, είναι κομμάτι του άλλωστε.

Στηρίγματά του, όχι πολλά πια. Κυρίως η μουσική. Άιντε και ο Ηρακλής, που δεν πάει και πολύ καλά τώρα τελευταία. Τι δεν είπα; Α ναι... κάποτε ήταν μέσα στα κινήματα, αντισυμβατικός ροκάς γαρ. Τώρα... τα υποστηρίζει λίγο πιο σιωπηλά.